ΕΚΠΑ ΝΟΜΙΚΗ ΣΧΟΛΗ ΠΜΣ ΔΗΜΟΣΙΟΥ ΔΙΚΑΙΟΥ 2013-14

Από την κατάρρευση της ΕΣΣΔ στην ηγεμονική Ρωσία του 21ου αιώνα

Συγκριτικο συνταγματικο δικαιο

Μιχαήλ Μακρής

επιβλεπων: Γ. Γεραπετριτησ

Περιεχόμενα

[Εισαγωγή 2](#_Toc393219439)

[Τα Σοβιετικά Συντάγματα 5](#_Toc393219440)

[Η πορεία κατάρρευσης της ΕΣΣΔ 8](#_Toc393219441)

[Το Σύνταγμα της Ρωσικής Ομοσπονδίας του 1993 13](#_Toc393219442)

[Η Ρωσία σήμερα 16](#_Toc393219443)

[Βιβλιογραφία 17](#_Toc393219444)

# Εισαγωγή

- Η Ένωση Σοβιετικών Σοσιαλιστικών Δημοκρατιών

Η Ένωση Σοβιετικών Σοσιαλιστικών Δημοκρατιών (ΕΣΣΔ)ιδρύθηκε με τη Συνθήκη της 30ης Δεκεμβρίου 1922 από τη συνένωση των Σοβιετικών Δημοκρατιών της Ρωσίας, Ουκρανίας, Λευκορωσίας και Υπερκαυκασίας. Με έκταση, στη μεταπολεμική περίοδο, 22, 4 εκατομμυρίων τετραγωνικών χιλιόμετρων ήταν το μεγαλύτερο σε έκταση κράτος της Υφηλίου ενώ το 1991 ο πληθυσμός είχε φτάσει να ανέρχεται σε 293 εκατομμύρια, καθιστώντας την το τρίτο πολυπληθέστερο κράτος της Γης. Η ΕΣΣΔ στα τελευταία χρόνια ως ενιαία δομή αποτελούνταν από τις Σοβιετικές Δημοκρατίες της Ρωσίας, της Πολωνίας, της Ουκρανίας, της Αρμενίας, του Αζερμπαιτσάν, της Εσθονίας, της Γεωργίας, του Καζακστάν, της Κιργιζίας (τώρα Κιργιστάν), της Λετονίας, της Λιθουανίας, της Μολδαβίας, του Τουρκμενιστάν και του Τατζικιστάν. Πρωτεύουσά της ήταν η Μόσχα, η οποία ταυτόχρονα ήταν και πρωτεύουσα της Σοβιετικής Δημοκρατίας της Ρωσίας.

Από πλευράς εσωτερικής δομής η ΕΣΣΔ υπήρξε ένα μονοκομματικό κράτος προσηλωμένο στις αρχές του μαρξισμού - λενινισμού[[1]](#footnote-1) με το κομμουνιστικό κόμμα της χώρας (Κομμουνιστικό Κόμμα Σοβιετικής Ένωσης) να έχει τον κυρίαρχο ρόλο όχι μόνο στην πολιτική αλλά και γενικότερα σε όλες τις πτυχές της δημόσιας ζωής. Με βάση την οργάνωσή της η Σοβιετική Ένωση χαρακτηρίστηκε ως μια πολυεθνική ομοσπονδιακή χώρα αποτελούμενη από 15 Σοβιετικές Δημοκρατίες συγκροτημένες πάνω σε εθνοτική βάση, καθώς και Αυτόνομες Δημοκρατίες οι οποίες υπάγονταν σε κάποιες από τις πρώτες.

Αν και τυπικά ως κράτος η ΕΣΣΔ θεωρείτο αποκεντρωμένη, στην πράξη ωστόσο η λειτουργία της ήταν άκρως συγκεντρωτική με τις πολιτικές αποφάσεις και τις κατευθυντήριες γραμμές να λαμβάνονται από τη Μόσχα. Επίσης παρά το γεγονός ότι επίσημα ήταν μια πολυεθνική χώρα με αποτέλεσμα να αναγνωρίζονται κάποια δικαιώματα στις κατά τόπους εθνότητες όπως η τοπική χρήση της γλώσσας, η ΕΣΣΔ παρέμεινε κατά βάση ένα ρωσικό κράτος το οποίο εξακολουθούσε να εκφράζει τα συμφέροντα των Ρώσων, οι οποίοι ήταν και η μεγαλύτερη εθνότητα αντιστοιχούσα στο 51% του συνολικού πληθυσμού. Ο ρωσικός χαρακτήρας της ΕΣΣΔ παρέμενε σταθερός ακόμη και στην περίπτωση που στην ηγεσία της δεν βρίσκονταν ρωσικής καταγωγής ηγέτες, όπως ο Γεωργιανός Στάλιν ή ο Ουκρανός Χρουστσόφ.

Σημείο καμπής στην ιστορία της ΕΣΣΔ ήταν η συμμετοχή στο Β’ Παγκόσμιο Πόλεμο και η συνεισφορά της στην ήττα του Άξονα. Πόλεμος από τον οποίο αρχικά είχε επιλέξει να απόσχει έχοντας υπογράψει με το γερμανικό κράτος τον Αύγουστο του 1939 το Σύμφωνο Molotov – Ribbentrop, από τα ονόματα των Υπουργών Εξωτερικών των δύο χωρών, που ίσχυσε όμως μόνο έως τον Ιούνιο του 1941 οπότε και η Ναζιστική Γερμανία εισέβαλε στη Σοβιετική Ένωση.

Αντιμετωπίζοντας το μεγαλύτερο μέρος των γερμανικών στρατευμάτων και έχοντας συνολικά 27 εκατομμύρια νεκρούς στη διάρκεια του πολέμου η ΕΣΣΔ εξήλθε μεν βαρύτατα τραυματισμένη αλλά γεωπολιτικά αναβαθμισμένη ως μία από τις δύο μεταπολεμικές υπερδυνάμεις. Έχοντας υπό την σφαίρα επιρροής της χώρες-δορυφόρους της Κεντρικής και Ανατολικής Ευρώπης στις οποίες είχε επιβάλει φίλα προσκείμενα κομμουνιστικά καθεστώτα καθώς και ένα πλέγμα συμμαχικών χωρών ανά την υφήλιο, η ΕΣΔΔ ήταν ο κυριότερος αντίπαλος των ΗΠΑ και του δυτικού κόσμου γενικότερα.

Την περίοδο αυτή ο ανταγωνισμός μεταξύ των δύο άκρων της γης έλαβε καθολικό χαρακτήρα εκτεινόμενος από το πολιτικό και το στρατιωτικό επίπεδο με την κούρσα των εξοπλισμών και το κυνήγι απόκτησης σφαιρών επιρροής ανά την Υφήλιο μέχρι τομείς όπως ο αθλητισμός, ως μέσο προπαγάνδας και εθνικής ταυτότητας, όπου οι δύο υπερδυνάμεις ανταγωνίζονταν ακόμα και για την πρωτοκαθεδρία στα μετάλλια των Ολυμπιακών Αγώνων.

Μετά το θάνατο του Στάλιν το 1953[[2]](#footnote-2) ακολούθησε μία μετριοπαθής περίοδος, που έμεινε ιστορικά γνωστή ως η εποχή του αποσταλινισμού υπό την ηγεσία του Χρουστσώφ με εργαλείο την εφαρμογή μιας προσπάθειας ήπιας κοινωνικής και οικονομικής απελευθέρωσης. Η Σοβιετική Ένωση επένδυσε τεράστια κονδύλια στην τεχνολογική ανάπτυξη επιδιώκοντας επιτεύγματα διεθνούς ακτινοβολίας πάλι σε ευθύ ανταγωνισμό με το αντίπαλον δέος, τις Ηνωμένες Πολιτείες της Αμερικής. Εκείνη την περίοδο σημειώθηκε ο περιβόητος «Space Race» με την ΕΣΣΔ να θέτει σε τροχιά τον πρώτο τεχνητό δορυφόρο τον Sputnik 1 το 1957, να στέλνει διαστημόπλοιο στο φεγγάρι πρώτα με τη σκυλίτσα τη Λάικα πάλι το 1957 και μετά, επανδρωμένο, με τον Γκαγκάριν το 1961.

Ωστόσο ο εντεινόμενος ανταγωνισμός με τη Δύση, τις σχέσεις με την οποία χαρακτήριζε πότε η ένταση όπως με τη κρίση των πυραύλων στη Κούβα και πότε η ήρεμη προσέγγιση, κατέστη ολοένα και πιο δυσβάσταχτος για τη Μόσχα, ιδιαίτερα μετά την επιδείνωση της σοβιετικής οικονομίας από την περίοδο της ηγεσίας Μπρέζνιεφ και έπειτα, η οποία ακολούθησε την προηγούμενη περίοδο της ανάπτυξης και της εκβιομηχάνισης. Το πρόβλημα αυτό έγινε ακόμη πιο έντονο με την άνοδο του Ρόναλντ Ρέηγκαν στην προεδρία των ΗΠΑ και την έξαρση της κούρσας των εξοπλισμών με αμερικανική πρωτοβουλία, που είχε ως στόχο να αποδυναμώσει οικονομικά την ΕΣΣΔ η οποία θα δυσκολευόταν να ανταποκριθεί στις απαιτήσεις ενός τέτοιου ράλι. Είναι ενδεικτικό του αδιεξόδου στο οποίο περιήλθε η Σοβιετική Ένωση, παρασυρόμενη σε έναν ατέρμονο ανταγωνισμό ότι στα μέσα της δεκαετίας του ’80 το 70% της βιομηχανικής παραγωγής του κράτους αφορούσε σε στρατιωτικό εξοπλισμό.

# Τα Σοβιετικά Συντάγματα

Προτού αναλυθούν τα γεγονότα και οι ιστορικές αιτίες που οδήγησαν στην κατάρρευση της Σοβιετικής Ένωσης αξίζει μία μνεία, με τη μορφή σύντομης αναφοράς στα πρώτα αλλά και μίας πιο αναλυτικής επισκόπηση του τελευταίου, των συνταγματικών κανόνων που διήπαν την οργάνωση του σοβιετικού κράτους, οι οποίοι περιέχονταν στα 4 συνολικά Συντάγματα που ψηφίστηκαν κατά τη διάρκεια του μακρόχρονου βίου του «σοσιαλιστικού πειράματος», ήτοι αυτά του 1918, του 1924, του 1936 και τέλος του 1977.

Το πρώτο, επαναστατικό «Σύνταγμα» του 1918 ήταν ένα μαρξιστικό μανιφέστο, κεντρικό σημείο αναφοράς του οποίου ήταν η φιλοσοφία που συνόψιζε η φράση «όποιος δε δουλεύει δεν θα φάει». Το Σύνταγμα του 1924, συντάκτης του οποίου ήταν ο Λένιν, προέβλεπε στο οργανωτικό του μέρος τη συγκρότηση σε ομοσπονδιακό κράτος με ανώτατο όργανο τα Σοβιέτ. Η λογική που διήπε αυτό το Σύνταγμα ήταν αυτή της *επαναστατικής νομιμότητας,* ενώ είναι σαφής και η ταξική διαστρωμάτωση στο βαθμό που χορηγείται δικαίωμα ψήφου *μόνο στα μέλη του Κόμματος*, το οποίο ήδη από τότε ρητά ανακηρύσσεται *πυρήνας του Κράτους,* με τη διάκριση των εξουσιών να θεωρείται από τον Λένιν περιττή. Το Σύνταγμα του Στάλιν το 1936 αύξησε τα ομόσπονδα κράτη από 4 σε 11, οργάνωσε το κράτος γύρω από μια Κεντρική Εκτελεστική Επιτροπή χωρίς πρόβλεψη για εκχώρηση αρμοδιοτήτων σε περιφερειακά όργανα. Στις καινοτομίες του εν λόγω Συντάγματος εντοπίζει κανείς την, σε μορφή ρητής διακήρυξης έστω, απονομή δικαιωμάτων, όπως της καθολικής ψήφου ή στην εργασία.

Το Σοβιετικό Σύνταγμα του 1977

Την περίοδο διακυβέρνησης από τον Λεονίντ Μπρέζνιεφ ψηφίζεται και το Σύνταγμα του 1977, το τελευταίο από τα 4 Συντάγματα που ίσχυσαν κατά καιρούς στην ΕΣΣΔ. Αξίζει μία αναφορά στο μακροσκελέστατο προοίμιο του Συντάγματος όπου μεταξύ άλλων ενημερώνεται ο αναγνώστης ότι η δικτατορία του προλεταριάτου που εγκαθίδρυσε η μεγάλη Οκτωβριανή Σοσιαλιστική Επανάσταση πέτυχε, η στροφή προς το σοσιαλισμό και τον κομμουνισμό συντελέστηκε, η εκμετάλλευση του ανθρώπου από τον άνθρωπο έλαβε τέλος, ότι η δύναμη του σοσιαλισμού φάνηκε στην μεγαλειώδη νίκη στον Μεγάλο Πατριωτικό Πόλεμο όπως ονόμασαν οι Σοβιετικοί τον Β’ Παγκόσμιο Πόλεμο, ότι επιτέλους δημιουργήθηκε ένα άνευ προηγουμένου ιστορικό πρότυπο λαού.

Ως προς τις βασικές διατάξεις του Συντάγματος αυτού στο 1ο άρθρο διακηρύσσεται ρητά η άσκηση όλων των εξουσιών από το λαό, την οποία ασκούν μέσω των Ανωτάτων Συμβουλίων, των Σοβιέτ, ενώ στο άρθρο 6 το Κομμουνιστικό Κόμμα Σοβιετικής Ένωσης ορίζεται σταθερά και απαράλλαχτα, όπως και στα προηγούμενα Συντάγματα, ως η ηγέτιδα δύναμη του σοβιετικού λαού, ο πυρήνας του πολιτικού συστήματος, του κράτους και των δημόσιων οργανισμών. Αξιοσημείωτο είναι ότι για πρώτη φορά, τουλάχιστον σε συνταγματικό επίπεδο, ορίζονται ως ανήκοντες στην κοινωνική βάση της «αδιάσπαστης συμμαχίας της Σοβιετικής Ένωσης» εκτός από τους εργάτες και τους αγρότες και οι διανοούμενοι.[[3]](#footnote-3)

Στο πεδίο των δικαιωμάτων, σε ευθυγράμμιση με τη μαρξιστική - λενινιστική ιδεολογία το Σύνταγμα κατοχύρωνε κοινωνικά και οικονομικά δικαιώματα, πέραν αυτών στην ιδιοκτησία και την εργασία, που δεν τα συναντούσε κανείς στα συνταγματικά κείμενα καπιταλιστικών κρατών της ίδια περιόδου, όπως το δικαίωμα στην ξεκούραση, στην υγειονομική περίθαλψη, στη γηριατρική φροντίδα, στην κατοικία(!), στην πολιτιστική παίδευση.

Στα άρθρα 50 και 52 του Συντάγματος κατοχυρώνονταν η ελευθερία της έκφρασης, του τύπου, το δικαίωμα του συνέρχεσθαι καθώς και η ελευθερία της συνείδησης. Ωστόσο όλες αυτές οι συνταγματικές προβλέψεις δεν έχαιραν εφαρμογής και στην πράξη, όχι τουλάχιστον έως την εφαρμογή της πολιτικής της γκλασνοστ για την οποία θα γίνει εκτενής αναφορά παρακάτω. Η αδυναμία έγκειτο στο ότι παρά την ύπαρξη του άρθρου 39 στο οποίο ρητά απαγορεύονταν στην κυβέρνηση να θέτει την απόλαυση των κατοχυρωμένων δικαιωμάτων στην αίρεση εξυπηρέτησης ή μη του κρατικού συμφέροντος, ήταν εκκωφαντική η απουσία οιουδήποτε δικαιοδοτικού μηχανισμού για τη διασφάλιση της ορθής εφαρμογής των προβλεπόμενων δικαιωμάτων ενάντια στην κρατική αυθαιρεσία.

Χρήζει, τέλος, επισήμανσης ενόψει της ανάλυσης που θα ακολουθήσει ότι και στο Σύνταγμα του 1977 διατηρούνταν η ρητή κατοχύρωση του δικαιώματος των ομόσπονδων Σοβιετικών Δημοκρατιών να αποσχιστούν από την Ένωση, διάταξη η οποία διευκόλυνε, τυπικά τουλάχιστον, την κατάρρευση της σοβιετικής δομής που επακολούθησε.

# Η πορεία κατάρρευσης της ΕΣΣΔ

Η άνοδος του Μιχαήλ Γκορμπατσώφ στην ηγεσία του ΚΚΣΕ

- οι πολιτικές των γκλάσνοστ και περεστρόικα

Μέσα σε αυτό το πλαίσιο μετά τον θάνατο του Μπρέζνιεφ και των γηραιών διαδόχων του, που παρενεβλήθησαν, αναδείχθηκε στην εξουσία ο Μιχαήλ Γκορμπατσώφ ως Γενικός Γραμματέας του ΚΚΣΕ το 1985, ο οποίος στην προσπάθειά του να αντιμετωπίσει τα χρονίζοντα πολιτικά και οικονομικά προβλήματα του καθεστώτος, οι αιτίες του οποίου εθίγησαν σπερματικά ανωτέρω, εγκαινίασε πολιτικές φιλελευθεροποίησης και μεταρρυθμίσεων, που έμειναν γνωστές ως αυτές των glasnost kai perestroika, με στόχο την εκ βάθρων αναδιάταξη του σοβιετικού συστήματος, οι γραφειοκρατικές αγκυλώσεις του οποίου έστεκαν εμπόδιο στην οικονομική ανάπτυξη[[4]](#footnote-4) η οποία για να επέλθει απαιτούσε ως ένα βαθμό την φιλελευθεροποίηση του συστήματος μέσω της αναγκαίας διαφάνειας[[5]](#footnote-5) όπως επί παραδείγματι την έως ένα βαθμό απτή, πλέον, κατοχύρωση της ελευθερίας του λόγου και πληροφόρησης στην πράξη, με στόχο όπως πίστευε ο ίδιος ο Γκορμπατσώφ να εγκαθιδρύσει «έναν σοσιαλισμό με ανθρώπινο πρόσωπο».

Ο «σοσιαλισμός με ανθρώπινο πρόσωπο» είναι κοινώς αποδεκτό ότι και αν υποτεθεί ότι υπήρχαν οι προϋποθέσεις να εγκαθιδρυθεί, που δεν υπήρχαν, σίγουρο είναι ότι εκτός όλων των άλλων αγκυλώσεων ο χρόνος που απαιτείτο για να μεταστραφούν πρακτικές και αντιλήψεις δεκαετιών εντός του αυτού πάντα πολύπλοκου, γραφειοκρατικού και μονοδιάστατου σχήματος, όπως είχε εξελιχθεί να είναι η Σοβιετική Ένωση, σίγουρα δεν υπήρχε. Ο εκσυγχρονισμός των δομών δια της φιλελευθεροποίησης μπορεί να μην επήλθε, ωστόσο η μεταστροφή της εφαρμοζόμενης πολιτικής οδήγησε στην εμφανή βελτίωση των σχέσεων των δύο υπερδυνάμεων, με αναβάθμιση του διεθνούς προφίλ της ΕΣΣΔ στη βάση, κυρίως, του εξοπλιστικού και πυρηνικού αφοπλισμού που προώθησε ο Γκορμπατσώφ καθώς και την απόσυρση τόσο στρατευμάτων από το Αφγανιστάν όσο όμως και χρηματοδοτήσεων των κρατών - δορυφόρων όπως η Κούβα.

Σύντομα η πολιτική που εφαρμόζονταν, ιδίως της διαφάνειας και της απελευθέρωσης στην διάχυση της πληροφορίας, καταργώντας τις αγκυλώσεις που το προηγούμενο σύστημα συντηρούσε, έφερε στην επιφάνεια τις φυγόκεντρες τάσεις που υπήρχαν εν υπνώσει τόσο στο κομμουνιστικό εν γένει στρατόπεδο όσο και στην ίδια την ΕΣΣΔ. Ταυτόχρονα ενώ είχε ατονήσει ο – συνυφασμένος με το σοσιαλιστικό σοβιετικό σύστημα- κεντρικός σχεδιασμός στην οικονομία και τα περίφημα πενταετή οικονομικά πλάνα, αυτός δεν είχε αντικατασταθεί από έναν αξιόπιστο μηχανισμό μιας, έστω ελεγχόμενης αγοράς, με αποτέλεσμα, επιπρόσθετο, την κοινωνική αναταραχή συνεπεία της μείωσης της παραγωγής.

Η φιλελευθεροποίηση του καθεστώτος, με τα κοινωνικοπολιτικά δρώμενα να μπορούν πλέον να γίνονται αντικείμενα διαλόγου και κριτικής από διανοούμενους, έφερε την ηγεσία του Γκορμπατσώφ σε σύγκρουση αφενός μεν με το συντηρητικό κατεστημένο της χώρας, που δεν ήταν ευχαριστημένο με τις αλλαγές και αφετέρου με τους ριζοσπάστες μεταρρυθμιστές που προωθούσαν την περαιτέρω φιλελευθεροποίηση, ηγέτης των οποίων ήταν ο Μπόρις Γιέλτσιν ο οποίος εξελέγη Πρόεδρος της Ρωσικής Σοβιετικής Δημοκρατίας το 1990. Ωστόσο πέραν των τριβών στην κεντρική πολιτική σκηνή οι πολιτικές της γκλάσνοστ και της περεστρόικα έφεραν ξανά στο προσκήνιο το εθνοτικό ζήτημα στην ΕΣΣΔ, με την ανάδειξη των φυγόκεντρων τάσεων ορισμένων ομόσπονδων Σοβιετικών Δημοκρατιών που επεδίωκαν την αποδέσμευσή τους από τη Μόσχα, όπως υπενθυμίζεται είχαν συνταγματικό δικαίωμα να κάνουν, στην βάση και της επανεμφάνισης εθνικών διαφορών και αντιπαραθέσεων ανάμεσα στους σοβιετικούς λαούς οι οποίες στη διάρκεια της σοβιετικής κυριαρχίας είχαν παραμεριστεί.

Ήδη από το 1989 παρατηρούνται πλέον εντός της επικράτειας της Ένωσης τριβές ή ακόμη και, περιορισμένης διάρκειας, αψιμαχίες σε περιοχές όπως η Μολδαβία ενώ οι Βαλτικές Δημοκρατίες (Λιθουανία, Λετονία, Εσθονία) διεκδικούσαν ανοικτά την ανεξαρτητοποίησή τους από τη ΕΣΣΔ. Οι φυγόκεντρες τάσεις έγιναν πιο έντονες έπειτα από την απόφαση για την άρση του πολιτικού μονοπωλίου του ΚΚΣΕ οπότε και σε πολλές από τις Σοβιετικές Δημοκρατίες εξελέγησαν για πρώτη φορά μη κομμουνιστές υποψήφιοι.

Η επανεμφάνιση δε του εθνοτικού προβλήματος και των αναταραχών που σημειώθηκαν, κατέδειξε και τα όρια στα οποία μπορούσε να φθάσει η φιλελευθεροποίηση του καθεστώτος, όπως φάνηκε ιδία με τη βίαιη καταστολή των κινητοποιήσεων στη Λιθουανία και τη Γεωργία. Σε αυτό το περιβάλλον όπου για πρώτη φορά από το 1922 ήταν εμφανής ο κίνδυνος της αποσταθεροποίησης του ίδιου του Σοβιετικού κράτους, η ηγεσία του Γκορμπατσόφ αναζητούσε διέξοδο μέσω μίας συμφωνίας που θα οδηγούσε σε μια νέα συνθήκη ένωσης μεταξύ των δημοκρατιών.

Το πραξικόπημα της 19ης Αυγούστου 1991

Η κρίσιμη καμπή στην πορεία διάλυσης της ΕΣΣΔ υπήρξε το αποτυχημένο πραξικόπημα στις 19-21 Αυγούστου 1991. Οι πραξικοπηματίες, αποτελούμενοι από σκληροπυρηνικά μέλη του Κομμουνιστικού Κόμματος και στελέχη των ενόπλων δυνάμεων και της KGB με στόχο να ανατρέψουν τη διαφαινόμενη διάλυση συγκρατώντας τα κεκτημένα δεκαετιών, αν και κατάφεραν να καταλάβουν τα κυριότερα κυβερνητικά κτίρια και υπηρεσίες στη Μόσχα και να θέσουν τον Γκορμπατσόφ σε κατ’ οίκον περιορισμό στην Κριμαία, δεν κατόρθωσαν να συσπειρώσουν με το μέρος τους την πλειοψηφία των ενόπλων δυνάμεων και των δυνάμεων ασφαλείας, ενώ απέτυχαν να καταλάβουν το κτίριο του Κοινοβουλίου όπου στεγαζόταν το Ανώτατο Σοβιέτ, το οποίο το υπερασπίζονταν ομάδες διαδηλωτών με επικεφαλής των Μπόρις Γιέλτσιν. Η απόπειρα, εν τέλει, έληξε με τη σύλληψη των πρωταιτίων και την επιστροφή του Γκορμπατσόφ στη Μόσχα τα ξημερώματα στις 22 Αυγούστου. Η καταστολή όμως δεν κατάφερε να ανακόψει την στην ουσία προαναγγελθείσα κατάρρευση της ΕΣΣΔ λίγους μήνες αργότερα.

Ο Γκορμπατσόφ πλέον είχε χάσει των έλεγχο των εξελίξεων και κυρίαρχο πρόσωπο στην πολιτική σκηνή ήταν πλέον ο Γιέλτσιν. Οι εξελίξεις που ακολούθησαν το επόμενο διάστημα ήταν καταιγιστικές. Τις αμέσως επόμενες μέρες με πρωτοβουλία του ίδιου του Γιέλτσιν τέθηκε εκτός νόμου το ΚΚΣΕ και η περιουσία του περιήλθε στα χέρια του κράτους.

Στις αρχές Σεπτεμβρίου οι Βαλτικές Δημοκρατίες οι οποίες είχαν ήδη ανακηρύξει μονομερώς την ανεξαρτησία τους αναγνωρίστηκαν από τη Μόσχα ως αυτόνομα κράτη και λίγες μέρες αργότερα έγιναν επίσημα και μέλη του Οργανισμού Ηνωμένων Εθνών. Τους επόμενους μήνες οι περισσότερες Σοβιετικές Δημοκρατίες με εξαίρεση τις Ρωσία, Καζακστάν και Ουζμπεκιστάν είχαν κηρύξει μονομερώς την ανεξαρτητοποίησή τους.  
  
Μέσα στην εικόνα αποσύνθεσης της ΕΣΣΔ η σοβιετική ηγεσία υπό τον Γκορμπατσόφ προσπάθησε να βρει μια συμβιβαστική λύση συνομοσπονδιακού χαρακτήρα ώστε να διατηρηθεί η Ένωση ως ενιαία οντότητα μετατρεπόμενη όμως σε ένα αποκεντρωμένο κράτος με εκχώρηση ουσιαστικών αρμοδιοτήτων στις συνιστώσες ημιαυτόνομες Δημοκρατίες. Ωστόσο οι εξελίξεις που δρομολογήθηκαν με πρωτοβουλία του Γιέλτσιν κατέστησαν τις προσπάθειές του άκαρπες.

Η Συμφωνία της Μπιελοβιέζα και το Πρωτόκολλο της Άλμα Άτα

Στις 8 Δεκεμβρίου 1991 οι πρόεδροι της Ρωσίας, της Ουκρανίας και της Λευκορωσίας Μπόρις Γιέλτσιν, Λεονίντ Κραβτσούκ και Σεργκέι Σούσκεβιτς σε συνάντησή τους στο δρυμό Μπιελοβιέζα της Λευκορωσίας υπέγραψαν τη Συμφωνία της Μπιελοβιέζα με την οποία κήρυξαν άκυρη τη Συνθήκη Δημιουργίας της ΕΣΣΔ του 1922. Παρά τις αντιδράσεις του Κρεμλίνου το οποίο θεωρούσε τη Συμφωνία αντισυνταγματική αυτή υπερψηφίστηκε από τα κοινοβούλια των τριών χωρών και στις 21 Δεκεμβρίου η Συμφωνία έγινε αποδεκτή σε συνάντηση στην Άλμα Άτα του Καζακστάν από τους 11 από τους 15 ηγέτες των Σοβιετικών Δημοκρατιών (με την εξαίρεση τις 3 Βαλτικών χωρών και της Γεωργίας) όπου και αποφασίστηκε η ίδρυση της Κοινοπολιτείας Ανεξαρτήτων Κρατών (ΚΑΚ) με το Πρωτόκολλο της Άλμα Άτα.

Η Κοινοπολιτεία αυτή ήταν ένα μόρφωμα που εξυπηρέτησε ως προστάδιο στην πλήρη ανεξαρτητοποίηση, με στόχο την ομαλότερη δυνατή μετάβαση στη νέα μετα-σοβιετική εποχή. Τυπολογικά το ακριβέστερο είναι να χαρακτηριστεί αυτό το νέο σχήμα ως μίας μορφής συνομοσπονδίας, αφού η –όποια- ένωση ερείδονταν νομικά σε Διεθνή Συνθήκη ενώ τα κράτη ρητά διατηρούσαν την, νεοπαγή, ανεξαρτησία και κυριαρχία τους. Αξίζει να επισημανθεί, ιδία στο πεδίο του συγκριτικού δικαίου, ότι *η Κοινοπολιτεία Ανεξάρτητων Κρατών που ιδρύθηκε με το Πρωτόκολλο της Άλμα Άτα αποτέλεσε το τελευταίο ιστορικό παράδειγμα συνομοσπονδιακού κρατικού μορφώματος.*

Η τελευταία πράξη της αποσύνθεσης της ΕΣΣΔ έλαβε χώρα στις 25 Δεκεμβρίου 1991 όταν ο Μιχαήλ Γκορμπατσώφ σε τηλεοπτικό του διάγγελμα ανακοίνωσε την παραίτησή από τη θέση του Προέδρου της ΕΣΣΔ, την κατάργηση της θέσης του Προέδρου της ΕΣΣΔ και την εκχώρηση των αρμοδιοτήτων και των εξουσιών του στο Ρώσο Πρόεδρο θέτοντας και επίσημα τέλος στο εβδομηντάχρονο βίο της ΕΣΣΔ. Τα μεσάνυχτα της ίδιας μέρας η Σοβιετική σημαία υπεστάλη από τον ιστό του Κρεμλίνου για να αντικατασταθεί από την τρίχρωμη σημαία της Ρωσικής Ομοσπονδίας

Την επόμενη μέρα το Συμβούλιο των Δημοκρατιών του Ανωτάτου Σοβιέτ αναγνώρισε τη διάλυση της Σοβιετικής Ένωσης και την ανεξαρτητοποίηση των πρώην σοβιετικών δημοκρατιών. Η Ρωσική Ομοσπονδία (η οποία καταλάμβανε το 76% της έκτασης της ΕΣΣΔ) ως διάδοχο κράτος της Σοβιετικής Ένωσης ανέλαβε τα δικαιώματα και τις υποχρεώσεις της προκατόχου της, όπως την εκπροσώπησή της σε διεθνείς οργανισμούς, τη θέση του μονίμου μέλους του Συμβουλίου Ασφαλείας του ΟΗΕ, ενώ συγκέντρωσε στο έδαφός της το πυρηνικό οπλοστάσιο το οποίο ήταν διαμοιρασμένο σε 4 πρώην δημοκρατίες (Ρωσία, Ουκρανία, Λευκορωσία, Καζακστάν).

Συμπερασματική αποτίμηση

Η πτώση της ΕΣΣΔ σήμανε μία τεράστια γεωπολιτική υποχώρηση του ρωσικού παράγοντα, ο οποίος έχασε όχι μόνο την εξωτερική σφαίρα επιρροής του στην Κεντρική Ευρώπη αλλά και εδαφικές κτήσεις αιώνων στην Ανατολική Ευρώπη, τη Βαλτική, τον Καύκασο και την Κεντρική Ασία, υποχωρώντας ουσιαστικά στα σύνορα του 1700 μΧ και στην εποχή του Μεγάλου Πέτρου.

Αναμφίβολα, η Ένωση Σοσιαλιστικών Σοβιετικών Δημοκρατιών υπήρξε το μεγαλύτερο πείραμα στην Ιστορία, που όμως εξελίχθηκε σε μία μονοκρατορία του Κομμουνιστικού Κόμματος σε ένα καθεστώς απόλυτης ώσμωσης κοινωνίας – κράτους. Η μαρξιστική ιδεολογία, η εφαρμογή της οποίας στη Σοβιετική Ένωση συνετέλεσε σε ένα πρωτόλειο πολιτικό σύστημα – συνάρτηση των αιτημάτων της Οκτωβριανής Επανάστασης, με το ιδεώδες της εξισωτικής ισότητας απέκλεισε το μοντέλο ισότητας όπως αποτυπώθηκε στο φιλελεύθερο κράτος με βασικές παραχωρήσεις υπέρ του κοινωνικού κράτους, βασικές αρχές του οποίου αποτυπώθηκαν την ίδια ιστορική περίοδο στο Σύνταγμα της Βαϊμάρης. Αποκλεισμός ο οποίος εκκωφαντικά αποτυπώθηκε στα Συντάγματα των Ανατολικών χωρών μετά τη διάλυση, αφού το νέο μοντέλο οικονομίας που όλες εγκαθίδρυσαν ήταν μονοσήμαντα φιλελεύθερο.

# Το Σύνταγμα της Ρωσικής Ομοσπονδίας του 1993

Ο Γιέλτσιν, ως Πρόεδρος της αυτόνομης Ρωσικής Ομοσπονδίας πλέον, διετύπωσε την ανάγκη η Ρωσία να αποκτήσει ένα Σύνταγμα που θα απένειμε στον Πρόεδρο μεγαλύτερες εξουσίες. Η απροθυμία της τότε σύνθεσης του Κοινοβουλίου να συγκατανεύσει σε μία τέτοια συνταγματική αλλαγή συμμετέχοντας κανονικά και στις σχετικές συντακτικές διεργασίες οδήγησε τον Γιέλτσιν στο να διαλύσει το σώμα το 1993, δημιουργώντας ένα φίλα προσκείμενο στις θέσεις του Συνταγματικό Συμβούλιο που γρήγορα εκπόνησε ένα σχέδιο Συντάγματος, η αποδοχή του οποίου ετέθη σε δημοψήφισμα τον Δεκέμβριο του 1993 στο οποίο και έλαβε το 54,8% της ψήφου.

Σύμφωνα με το Σύνταγμα το Ρωσικό κράτος είναι ένα δημοκρατικό, ομοσπονδιακό, ευνομούμενο κράτος, με διάκριση των εξουσιών, κατοχύρωση πολυκομματικού συστήματος συμμορφούμενο ρητά στις γενικές αρχές και τους κανόνες του διεθνούς δικαίου.[[6]](#footnote-6)

Ο πρόεδρος της Ρωσίας

Συνιστά αναμφίβολα την κυρίαρχη μορφή εντός του κράτους με τις υπερεξουσίες του, παρά την ύπαρξη πρωθυπουργού, να προσομοιάζουν σε εκείνες που απένειμε στον εαυτό του ο Σαρλ Ντε Γκώλ. Οι υπερεξουσίες αυτές υπήρξαν τόσο ως ρητές αναφορές στο σώμα του Συντάγματος όσο όμως και διαρθρωμένες, εν τοις πράγμασι, από τον Γιέλτσιν, εν είδει εθίμου.

Ο, εξαετούς θητείας άμεσα εκλεγόμενος από το λαό[[7]](#footnote-7), πρόεδρος δύναται να υπέρκειται της νομοθετικής εξουσίας αφού έχει την αρμοδιότητα να εκδίδει διατάγματα που απολαμβάνουν την τυπική ισχύ του νόμου, με μόνη συνταγματική επιφύλαξη τη μη αντίθεση σε ήδη υπάρχουσα διάταξη νόμου, ενώ μπορεί να καταθέτει προτάσεις νόμου προς ψήφιση στη Δούμα έχοντας και την αποφασιστική αρμοδιότητα ως προς την διεξαγωγή δημοψηφίσματος.

Η κυβέρνηση απολαμβάνει τόσο της εμπιστοσύνης του Προέδρου όσο όμως και του κοινοβουλευτικού σώματος, με το πολίτευμα επομένως να εμφανίζει στοιχεί ημιπροεδρικού συστήματος Εδώ να πούμε ότι η Ρωσική Ομοσπονδία έχει ένα κοινοβούλιο συνολικά αποτελούμενο από 628 μέλη, συνιστάμενο σε δύο σώματα, ήτοι τη Δούμα (την κάτω βουλή) με 450 μέλη και το Συμβούλιο της Ομοσπονδίας (την άνω) με 178 μέλη. Τον πρωθυπουργό διορίζει ο Πρόεδρος, προτάσει του οποίου διορίζονται αλλά και παύονται και τα μέλη της Κυβέρνησης, του Υπουργικού Συμβουλίου της οποίας δύναται να προεδρεύει ο Πρόεδρος.

Επίσης προτάσει του Προέδρου εγκρίνονται από το κοινοβούλιο οι δικαστές που θα απαρτίζουν το Ανώτατο Δικαστήριο, το Συνταγματικό Δικαστήριο αλλά και το Ανώτατο Δικαστήριο Διαιτησίας. Δεν σταματάει όμως εκεί η αρμοδιότητα του Προέδρου, ο οποίος προτείνει και για τα μέλη της Γενικής Εισαγγελίας και για τους Αρχηγούς των Ενόπλων Δυνάμεων και για τους δικαστές που επανδρώνουν τα περιφερειακά δικαστήρια.

Αποπομπή προέδρου

Συνάρτηση όλων αυτών των εξουσιών αλλά και της κρίσης που προηγήθηκε της εκπόνησης του σχεδίου Συντάγματος το 1993, όταν ο Γιέλτσιν διέλυσε τη Βουλή προκειμένου να αποτυπωθούν στο Σύνταγμα όλες οι υπερεξουσίες που ήθελε να διακρατήσει για τον ίδιο, είναι η διάταξη με τα πλείστα όσα συνταγματικά εμπόδια τίθενται στην έκπτωση του Προέδρου από το αξίωμα.

Πιο συγκεκριμένα σύμφωνα πάντα με το Σύνταγμα, στο άρθρο 93 κατοχυρώνεται μια μορφή του αγγλικού θεσμού του impeachment έναντι του Προέδρου πρωτοβουλία - προτάσει του Συμβουλίου της Ομοσπονδίας (της άνω βουλής) αλλά με απόφαση της Δούμας, μόνο για την κατηγορία της εσχάτης προδοσίας και της τέλεσης ειδεχθών εγκλημάτων. Οι κατηγορίες αυτές τίθενται στη δικαιοδοτική κρίση τόσο του Ανώτατου Δικαστηρίου ως προς το ουσιαστικό τους μέρος και τη διαπίστωση σαφών ενδείξεων τέλεσης όσο όμως και ενώπιον του Συνταγματικού Δικαστηρίου ως προς το διαδικαστικό μέρος της σύμφωνης με το Σύνταγμα υποβολής των κατηγοριών εναντίον του Προέδρου. Η συνταγματική διαδικασία δεν σταματά όμως στις θετικές κρίσεις των Ανωτάτων Δικαστηρίων, σε τρίτο στάδιο οι κατηγορίες αυτές επιστρέφουν στο Συμβούλιο της Ομοσπονδίας το οποίο αφού τις αναλύσει σε ειδική επιτροπή πρέπει να τις αποδεχτεί με πλειοψηφία των 2/3. Αν όμως η ψηφοφορία αυτή δεν διεξαχθεί εντός τριών μηνών από το προηγούμενο χρονικό σημείο της υποβολής των κατηγοριών στα Ανώτατα Δικαστήρια από τη Δούμα, οι κατηγορίες τεκμαίρονται απορριφθείσες!

Αποτέλεσμα των προεδρικών υπερεξουσιών

Ήδη εν έτει 1996 μόλις τρία χρόνια μετά τη ψήφιση του Συντάγματος είχε δημιουργηθεί γύρω από τον Πρόεδρο μια διοικητική δομή υπηρεσιών σε κεντρικό και περιφερειακό επίπεδο υπολογιζόμενη σε επίπεδο προσώπων τα 75.000 άτομα, οι περισσότεροι των οποίων απασχολούνταν σε κρατικές εταιρίες απευθείας υπαγόμενες στον προεδρικό έλεγχο. *Μία δομή, αρκετά συγκλίνουσα, αν όχι υπερβαίνουσα κατά πολύ, του συστήματος που είχε διαρθρώσει το παντοδύναμο ΚΚΣΕ στην σοβιετική εποχή, την εποχή της δαιδαλώδους γραφειοκρατίας και της πλήρους ώσμωσης κράτους - κοινωνίας*.

# Η Ρωσία σήμερα

Στις 20 Δεκεμβρίου 2013 συμπληρώθηκαν είκοσι χρόνια στην εφαρμογή του Ρωσικού Συντάγματος. Παρά τη ρητή κατοχύρωση των ατομικών και κοινωνικών δικαιωμάτων[[8]](#footnote-8), η υπερεξουσιαστική αυταρχική Προεδρεία του Πούτιν, ερειδόμενη στην οικονομική και γεωστρατηγική αναβάθμιση της Ρωσικής Ομοσπονδίας, έχει οδηγήσει σε ευθεία καταστρατήγηση του Συντάγματος.

Με τη νομοθεσία που επιβάλλει εξοντωτικά πρόστιμα προς όσους εμπλέκονται σε προπαγάνδα υπέρ των «μη παραδοσιακών σεξουαλικών σχέσεων», ή την έως και τρία έτη φυλάκιση όσων προβαίνουν σε δημόσιες πράξεις ή εκθέτουν δημόσια απόψεις που μπορεί να θεωρηθούν προσβλητικές ή ατιμωτικές του κυρίαρχου θρησκευτικού αισθήματος (αφορμή της νομοθεσίας αυτής υπήρξε η γνωστή υπόθεση με το συγκρότημα των pussy riots, τα μέλη της οποίας η Διεθνής Αμνηστία χαρακτήρισε ως αιχμαλώτους συνείδησης), διαφαίνεται ο με προεδρική πρωτοβουλία παραγκωνισμός του κειμένου του Συντάγματος, όπου κατοχυρώνεται ρητά η ισότητα, η ανεξιθρησκεία, η ελευθερία συνείδησης.

Ταυτόχρονα υπάρχει νομοθεσία που υποχρεωτικώς υπάγει τα ρωσικά παραρτήματα διεθνών μη κυβερνητικών και ανθρωπιστικών οργανώσεων στην κατηγορία των υπηρεσιών που δρουν για αλλότριους σκοπούς ώστε να τίθενται νόμιμα υπό παρακολούθηση από την κρατική υπηρεσία πληροφοριών ενώ πρόσφατες είναι και οι φυλακίσεις διαδηλωτών έπ’ αφορμή των βουλευτικών και προεδρικών εκλογών του 2012, 12 από τους οποίους βρίσκονται ακόμα στη φυλακή ενώ για έναν από αυτούς διατάχθηκε ο επ’ αόριστον εγκλεισμός του σε ψυχιατρικό άσυλο σε μία κίνηση που θυμίζει τις χειρότερες πρακτικές του σοβιετικού καθεστώτος…

# Βιβλιογραφία

BOETTKE J. Peter, Why Perestroika failed, Routeledge, 1993

ΚΑΤΣΟΒΣΚΑ – ΜΑΛΙΓΚΟΥΛΗ Γιάννα, Η ιστορία της Σοβιετικής Ένωσης, Gutenberg, 2012

ΡΕΠΠΑΣ Βασίλειος, Γιατί διαλύθηκε η Σοβιετική Ένωση;, Εντός, 2000

Πληροφορίες αντλήθηκαν και από τα σχετικά links:

- <http://countrystudies.us/russia/69.htm>

- <https://history.state.gov/milestones/1989-1992/collapse-soviet-union>

- <http://www.sjsu.edu/faculty/watkins/sovietcollapse.htm>

-http://www.cvce.eu/content/publication/2011/10/6/35d26745-a099-4af3-8226-a190ea1a3cf6/publishable\_en.pdf

-http://www.amnesty.org/en/news/russian-constitution-20-years-continuing-erosion-rights-and-freedoms-2013-12-12

1. Η μαρξιστική θεωρία είχε στον άξονά της 2 κεντρικές φάσεις: η πρώτη ήταν αυτή της επιβολής του προλεταριάτου μέσω καταναγκασμού, ήτοι αυτή της δικτατορίας του προλεταριάτου, ενώ η δεύτερη ήταν αυτή της αυτοδιαχείρισης ιδία μέσα από τις Συνελεύσεις των εργαζομένων και των αγροτών, τα λεγόμενα Σοβιέτ. [↑](#footnote-ref-1)
2. Επί ηγεσίας του οποίου επικράτησε ένα κυριαρχικό κράτος που το χαρακτήριζαν η παντελής έλλειψη αναγνώρισης δικαιωμάτων, η απίθανη προσωπολατρεία, η ένταση του εθνικιστικού στοιχείου ταυτόχρονα με τη δημιουργία μιας ογκωδέστατης και δυσκίνητης γραφειοκρατίας, ενός πολύ βαρέος κράτους. [↑](#footnote-ref-2)
3. Άρθρο 19 Σοβιετικού Συντάγματος του ’77. [↑](#footnote-ref-3)
4. Έτσι αποδίδεται από τη ρωσική ο όρος perestroika (перестро́йка). [↑](#footnote-ref-4)
5. Έτσι αποδίδεται από τη ρωσική ο όρος glasnost (гла́сность) [↑](#footnote-ref-5)
6. Αυτή η ρητή και απερίφραστη συμμόρφωση στους γενικά παραδεδεγμένους κανόνες του διεθνούς δικαίου είναι κοινός τόπος σε όλα τα συνταγματικά κείμενα των χωρών που προέκυψαν από την κατάρρευση της Σοβιετικής Ένωσης. Πρόκειται για μία διακήρυξη σύνδεσης στη διεθνή κοινότητα από την οποία επί δεκαετίες ήσαν αποκομμένες. [↑](#footnote-ref-6)
7. Ο πρόεδρος δύναται να επανεκλεγεί άπαξ συνεχόμενα, αλλά μπορεί να επανέλθει στη διεκδίκηση του αξιώματος αφότου παρεμβληθεί η θητεία έτερου προσώπου. [↑](#footnote-ref-7)
8. Που όπως και στα Συντάγματα των υπόλοιπων Ανατολικών Χωρών είναι ό,τι πιο προωθημένο υπάρχει σε συνταγματικά κατοχυρωμένο κατάλογο δικαιωμάτων στην Ευρώπη. [↑](#footnote-ref-8)